KIRJALLINEN KYSYMYS E-2692/02 esittäjä(t): Bart Staes (Verts/ALE) neuvostolle. Yhdenmukainen eurooppalainen aseiden rekisteröintijärjestelmä.



Virallinen lehti nro 155 E , 03/07/2003 s. 0042 - 0043



KIRJALLINEN KYSYMYS E-2692/02 esittäjä(t): Bart Staes (Verts/ALE) neuvostolle (26. syyskuuta 2002) Aihe: Yhdenmukainen eurooppalainen aseiden rekisteröintijärjestelmä Useilla asevalmistajilla on järjestelmä tuottamiensa aseiden tunnistamiseksi ja rekisteröimiseksi. Useimmiten aseen osaan tai osiin merkitään sarjanumeroita. EU-valtioiden keskinäinen tietojen vaihto merkintätavoista on kuitenkin puutteellista. Nykyiset merkinnät voidaan sitä paitsi poistaa joskus hyvinkin helposti. Eri syistä yksinkertaisen, tehokkaan ja yleisesti sovellettavissa olevan tekniikan käyttöönoton tarve on kasvanut. Merkintöjä koskevat tiedot voidaan tallettaa kansalliseen rekisteriin, jotta jälkikäteen olisi mahdollista selvittää, mitä kautta aseet ovat päätyneet konfliktialueelle. Onko neuvosto kanssani yhtä mieltä siitä, että EU:n olisi mahdollisimman pian ryhdyttävä toimiin yhdenmukaisen ja aukottoman aseiden rekisteröintijärjestelmän käyttöön ottamiseksi? Jos neuvosto on samaa mieltä, mitä toimia se on toteuttanut ja aikoo vielä toteuttaa kyseisen tavoitteen saavuttamiseksi? Aikooko neuvosto siinä tapauksessa kehottaa jäsenvaltioita luomaan tehokkaan tiedonvaihtojärjestelmän ja perustamaan kansallisia rekistereitä aseiden, ja erityisesti rikollisten käyttämien aseiden, jäljittämisen mahdollistamiseksi? Jos vastaus on kielteinen, miksi neuvosto ei aio kehottaa jäsenvaltioita kyseisiin toimiin? Vastaus (20. helmikuuta 2003) Aseiden hankinnan ja hallussapidon valvontaa koskevassa neuvoston direktiivissä 91/477/ETY perustetaan kattava järjestelmä, jolla säännellään muun muassa ampuma-aseiden hankintaa ja liikkuvuutta(1). Schengenin sopimuksen soveltamisesta 14. kesäkuuta 1985 tehdyn yleissopimuksen 91 artiklalla perustetaan ampuma-aseiden hankintaa koskeva tietojenvaihtojärjestelmä, joka täydentää neuvoston direktiivin 91/477/ETY 13 artiklaa. Lisäksi laittomasta asekaupasta 28. huhtikuuta 1999 tehdyssä toimeenpanevan komitean päätöksessä (SCH/Com-ex (99) 10) määrätään, miten jäsenvaltioiden kesken vaihdetaan tietoja ampuma-aseiden takavarikosta. Neuvoston direktiiviä 91/477/ETY ei sovelleta sota-aseiden ja -ampumatarvikkeiden kaupallisiin siirtoihin. Perustamissopimuksen 296 artikla rajoittaa yhteisön mahdollisuuksia toimia tällä alalla. Neuvosto muistuttaa lisäksi, että se antoi istunnossaan 15. huhtikuuta 2002 päätelmät niiden konkreettisten toimenpiteiden luettelosta, jotka liittyvät terroristiuhan vaikutuksiin Euroopan unionin asesulku-, aseriisunta- ja asevalvontapolitiikkaan. Tämän osalta EU ja sen jäsenvaltiot ovat sitoutuneet edistämään erityisesti pienaseiden ja kevyiden aseiden laittoman kaupan estämistä koskevan YK:n toimintaohjelman sekä pienaseita ja kevyitä aseita koskevan ETYJin asiakirjan täytäntöönpanoa sekä tarvittaessa vahvistamaan monenvälisiä välineitä erityisesti siten, että pidetään ensisijaisena pienaseiden ja kevyiden aseiden merkintää ja jäljittämistä koskevan kansainvälisen välineen luomista (mm. ranskalais-sveitsiläinen ehdotus). (1) EYVL L 256, 13.9.1991, sivu 51.